O sesizarea prin care se cere suspendarea ordonanței de urgență 14 a ajuns la Curtea de Apel București. Dacă s-ar admite cererea, ar putea fi suspendată abrogarea controversatei OUG 13.

Sesizarea a fost făcută de către Luiza Căzănescu, o persoană condamnată deja în primă instanță la trei ani și două luni de închisoare pentru complicitate la abuz în serviciu. Cazul ei se află acum la Curtea de Apel Ploiești. Aceasta urmează să primească un nou termen de judecată.

Pe 3 decembrie 2010, Căzănescu a fost trimisă în judecată de DNA, alături de alte cinci persoane, sub acuzația că ar fi prejudiciat SC Asigurare Reasigurare ARDAF SA - Sucursala Dâmbovița cu 1,85 milioane euro. Ea era administrator al societății la acel moment.

În cazul în care instanța va da câștig de cauză persoanei care a cerut „suspendare executare act administrativ OUG 14/2017”, ordonanța ar putea fi anulată, caz în care OUG 13 rămâne în vigoare, mai precizează Digi24.